Il-bini tat-tempju ( - QK) Ħarġu mbagħad il-profeta Ħaggaj u l-profeta Żakkarija bin Għiddu jħabbru kontra l-Lhud li kien hemm f'Ġuda u f'Ġerusalemm f'isem Alla ta' Iżrael, li kien magħhom. U meta Żerubbabel bin Sijaltijel u Ġożwè bin Ġosadak qabdu jibnu t-tempju ta' Alla f'Ġerusalemm, il-profeti ta' Alla kienu magħhom jagħmlulhom il-qalb. F'dak iż-żmien ġew għandhom Tattenaj, il-gvernatur tal-inħawi n-naħa l-oħra tal-Ewfrat, Setar-bożnaj, u sħabhom, u staqsewhom: "Min takom il-permess tibnu dan il-tempju u ttellgħu dan il-bini?" U staqsewhom ukoll: "X'jisimhom dawk in-nies li qed itellgħu dan il-bini?" Imma Alla tagħhom kien b'għajnejh fuq il-kapijiet tal-Lhud. U ħadd ma sata' jwaqqafhom qabel ma ntbagħat rapport lil Darju u mbagħad waslet it-tweġiba mingħandu fuq din il-kwistjoni. Din hi l-kopja ta' ittra li Tattenaj, gvernatur tal-inħawi tan-naħa l-oħra tal-Ewfrat, Setar-bożnaj, u sħabhom l-uffiċjali tan-naħa l-oħra tal-Ewfrat, bagħtu lis-sultan Darju. Bagħtulu ittra, fejn kitbulu hekk: "Lil Darju s-sultan: Kull sliem! Is-sultan għandu jkun jaf li aħna morna fil-provinċja tal-Lhudija, fit-tempju ta' Alla l-kbir. Dan qiegħed jinbena b'ġebel kbir, u qiegħed jitqiegħed injam mal-ħitan tiegħu. Dan ix-xogħol qegħdin jagħmluh b'reqqa kbira, u dawk li qed jagħmluh qegħdin imexxuh 'il quddiem sewwa. Aħna kellimna lill-kapijiet, u staqsejniehom, 'Min takom il-permess tibnu dan it-tempju u ttellgħu dan il-bini?' Tlabniehom ukoll l-ismijiet ta' dawk responsabbli biex nibagħtu ngħarrfuk; ridna niktbu l-ismijiet ta' dawk li qegħdin imexxu kollox. "U huma weġbuna b'dan il-kliem: 'Aħna l-qaddejja ta' Alla tas-sema u l-art, u qegħdin nibnu t-tempju li kien diġà mibni minn żmien ilu ħafna; kien sultan kbir ta' Iżrael li bnieh u lestieh. Imma missirijietna inkurlaw lil Alla tas-smewwiet u hu tahom f'idejn Nabukodonosor, il-Kaldew, sultan tal-Babilonja li kien qered it-tempju u ħa l-poplu fl-eżilju. Imma fl-ewwel sena ta' Ċiru, sultan tal-Babilonja, dan ħareġ digriet biex nerġgħu nibnu dan it-tempju ta' Alla. Saħansitra l-oġġetti tad-deheb u tal-fidda tat-tempju ta' Alla li Nabukodonosor kien ħareġ mit-tempju ta' Ġerusalemm biex ħadhom fit-tempju tal-Babilonja; dawn is-sultan Ċiru ħariġhom mit-tempju tal-Babilonja, u tahom lil wieħed jismu Sesbassar, li kien ħatru gvernatur. U qallu: 'Ħu dawn l-oġġetti; itlaq u ħudhom miegħek għat-tempju ta' Ġerusalemm, u t-tempju ta' Alla għandu jinbena fil-post fejn kien qabel.' Dan Sesbassar ġie, u qiegħed is-sisien tat-tempju ta' Alla f'Ġerusalemm, u ilhom minn dakinhar jibnuh, imma għadhom ma lestewhx. U issa, jekk is-sultan jogħġbu, ħa jsir tiftix fl-arkivji li s-sultan għandu hemmhekk, fil-Babilonja, biex naraw jekk hemmx xi proklama li kien ħareġ is-sultan Ċiru biex jinbena dan it-tempju ta' Alla f'Ġerusalemm. Jekk jogħġbu, imbagħad, is-sultan jibgħat jgħarrafna fuq din il-kwistjoni."